二蟲詩
作者：釋元肇
朝代：宋

paragraphs: 蛛螫包禍心，滿腹皆素絲。
補綴曾無功，貪傷不知疲。
誰云禁網密，施設近茅茨。
旦暮待游蚋，所得亦已卑。
蝎虎誇捷巧，緣壁行跂跂。
蛜蝛青蠅輩，苦遭暗中窺。
失身在蛛網，竟日秋簷垂。
蛛猶懼蝎紿，睥睨不敢爲。
蛛網既已裂，蝎命不亦危。
嗟哉復嗟哉，誠大黠小癡。
紛紛事爭奪，復何異於斯。
我閔爲解粘，蝎去何所知。
但令嬉飽日，莫忘倒縣時。
感彼兩物情，成此一篇詩。